Meyerton-brand: ‘Dit was ŉ vreeslike dood’Tommie Strauss en sy gesin is Maandag in die huisbrand in Meyerton dood. “Dit is net vreeslik, so wreed. Veral die kindertjies wat dood is… hulle het ŉ vreeslike dood gesterf.” Só het Tommie Strauss se werkgewer Woensdag aan Maroela Media gesê nadat Strauss, sy vrou, Sibongile, en dié se drie kleinkinders Maandag in ŉ huisbrand in Meyerton omgekom het. “Hy het na die hele familie omgesien,” het Paul Jordaan, eienaar van P&F Vleismark in Meyerton, gesê. “Ek gaan twéé mense in sy plek moet aanstel. Hy het nege jaar lank vir my gewerk en was ŉ uitstekende werker. “Sy bure het my so 20:00 gebel en gesê die huis brand, maar toe ek daar kom, was hulle reeds dood,” het Jordaan gesê. Tommie en Sibongile en haar drie kleinkinders is eergister in die brand dood. Brandbestryders het Tommie en die twee oudste kinders aanvanklik uit die huis gebring, maar paramedici het hulle vergeefs probeer bybring. Sibongile en haar dogter se ses maande oue baba is in die huis deur die vlamme oorval en het daar gesterf. Paramedici het al vyf slagoffers op die toneel dood verklaar. Sibongile se dogter, wat op dieselfde perseel woon, het klaarblyklik kort tevore na ŉ nabygeleë kafee geloop. Met haar terugkeer het sy op die huis, omring deur nooddienswerkers, afgekom. Bure het ŉ ruk tevore die nooddienste ontbied nadat hulle onraad by die huis vermoed het. Hulle het intussen ook sélf probeer om die brand met ŉ tuinslang te blus. Konst. Tlaleng Moloi, woordvoerder van die Meyerton-polisie, het gesê die ondersoek na die voorval duur voort. Die oorsaak van die brand is in die stadium nog onduidelik. Hannes Steyn, brandweerhoof van die Midvaal-munisipaliteit, het vroeër gesê hulle kon vasstel waar die brand ontstaan het, maar nie wat dit veroorsaak het nie. Volgens Moloi word geregtelike doodsondersoeke gedoen, asook ŉ forensiese ondersoek na die oorsaak van die brand. Jordaan het gesê die gesin word na verwagting Saterdag begrawe.